
«Петропавл қаласы әкімдігінің кәсіпкерлік, ауыл шаруашылығы және ветеринария бөлімі» КММ қызметіндегі сыбайлас жемқорлық тәуекелдерін ішкі талдау нәтижелері бойынша талдамалық анықтама


	2026 жылғы «15» шілде                                                   Петропавл қ.

Басшының 2026 жылғы 8 маусымдағы № 35 бұйрығы негізінде «Петропавл қаласы әкімдігінің кәсіпкерлік, ауыл шаруашылығы және ветеринария бөлімі» коммуналдық мемлекеттік мекемесінің (әрі қарай – Бөлім) қызметіндегі сыбайлас жемқорлық тәуекелдеріне ішкі талдау жүргізілді.
Талданатын кезең 2025 жылғы 01 шілдеден 2026 жылғы 30 маусымға дейін.
Талдау жүргізу кезеңі 2026 жылғы 8 маусымнан 2026 жылғы                       30 маусымға дейін.
Қазақстан Республикасы мемлекеттік қызмет істері және сыбайлас жемқорлыққа қарсы іс-қимыл агенттігі төрағасының 2016 жылғы 19 қазандағы № 12 бұйрығымен бекітілген сыбайлас жемқорлық тәуекелдеріне ішкі талдау жүргізудің үлгілік қағидаларына сәйкес мынадай бағыттар бойынша жұмыс жүргізілді:
1.	НОРМАТИВТІК ҚҰҚЫҚТЫҚ АКТІЛЕРДЕГІ СЫБАЙЛАС ЖЕМҚОРЛЫҚ ТӘУЕКЕЛДЕРІ.
Бөлім өз қызметінде Қазақстан Республикасының Конституциясын, Азаматтық кодексті, Жер кодексін, Қазақстан Республикасының Бюджет кодексін, «Әкімшілік құқық бұзушылық туралы» Қазақстан Республикасының Кодексін, Салық кодексін, Қазақстан Республикасының Әкімшілік рәсімдік-процестік кодексін, Қазақстан Республикасының Кәсіпкерлік кодексін, Еңбек кодексін, «Қазақстан Республикадағы жергілікті мемлекеттік басқару және өзін-өзі басқару туралы» Қазақстан Республикасының Заңдарын, «Мемлекеттік сатып алу туралы», «Қазақстан Республикасының мемлекеттік қызметі туралы», «Сыбайлас жемқорлыққа қарсы іс-қимыл туралы», «Ветеринария туралы», «Жануарларға жауапкершілікпен қарау туралы», «Қазақстан Республикасы мемлекеттік қызметшілерінің әдеп нормалары мен мінез-құлық қағидаларын одан әрі жетілдіру жөніндегі шаралар туралы» Қазақстан Республикасы Президентінің 2015 жылғы 29 желтоқсандағы № 153 Жарлығымен, «Мемлекеттік қызмет өткерудің кейбір мәселелері туралы» Қазақстан Республикасы Президентінің 2015 жылғы 29 желтоқсандағы № 152 Жарлығымен, коммуналдық мемлекеттік мекеме туралы Ережемен және басқа да актілерді басшылыққа алады.
Талдау жүргізу кезінде мыналар анықталды, Қазақстан Республикасы Президентінің 2015 жылғы 29 желтоқсандағы № 152 Жарлығымен бекітілген Қазақстан Республикасы Еңбек кодексінің (әрі қарай - ЕК) 66 - бабының 4-тармағына және мемлекеттік қызметшілерге тәртіптік жаза қолдану қағидаларының (әрі қарай -қағидалар) 81-тармағына сәйкес тәртіптік жазаның қолданылу мерзімі ол қолданылған күннен бастап алты айдан аспауға тиіс. Егер жаза қолданылған күннен бастап алты ай ішінде мемлекеттік әкімшілік қызметші жаңа тәртіптік жазаға тартылмаса, онда ол тәртіптік жазасы жоқ деп есептеледі.
Сонымен қатар, Еңбек кодексінің 66 - бабының 5-тармағына сәйкес қызметкерге тәртіптік жаза қолданған жұмыс беруші оны жұмыс берушінің актісін шығару арқылы мерзімінен бұрын алып тастауға құқылы. Бұл ретте, қағидалардың 85-тармағында, егер мемлекеттік әкімшілік қызметші жаңа теріс қылық жасамаса және бұл ретте өзін адал қызметкер ретінде көрсетсе, тәртіптік жаза алты ай өткенге дейін алынып тасталуы мүмкін екендігі айтылған.
Жалпы тәртіптік жаза 6 айға созылатындығын ескере отырып, демек, осы мерзімге дейін жұмыс беруші жазаны алып тастауға құқылы, алайда заңнамада нақты мерзімдер белгіленбеген. Осыған байланысты тәртіптік жаза қолданудың айлық, тіпті апталық әрекетінен аспайтын мерзімде жазаны алып тастауға болады. Немесе келесі мерекені тойлау құрметіне қойылады және алынып тасталады. Сондай ақ басшы бұл әдісті бір адамға қайта жаза қолдану үшін қолданады.
Сыбайлас жемқорлық тәуекелі: Қазақстан Республикасы Президентінің 2015 жылғы 29 желтоқсандағы № 152 Жарлығымен бекітілген еңбек кодексінде және мемлекеттік қызметшілерге тәртіптік жаза қолдану қағидаларында тәртіптік жазаны алып тастаудың нақты мерзімдері белгіленбеген, бұл басшыға, статистке (кадрларға) өз қалауы бойынша әрекет етуге мүмкіндік береді.
Ұсыныс: тәртіптік жазаларды алып тастаудың нақты мерзімдерін белгілеу жөніндегі қағидаларға толықтыру енгізу туралы ұсыныспен Петропавл қаласы әкімінің аппаратына хат жолдансын.
(ұсынысты іске асыру мерзімі: 2026 жылғы қыркүйек).
2.	Ұйымдастырушылық-басқарушылық қызметтегі сыбайлас жемқорлық тәуекелдері
2.1. Кадрлық қызмет
Бөлім қызметкерлерінің лауазымдық нұсқаулықтарын қарау барысында сыбайлас жемқорлық тәуекелдері анықталған жоқ.
Бөлімнің штат саны 6 бірлікті құрайды, (1 басшы, 2 сектор меңгерушісі 3 бас мамандар: 1 бас маман бала күтімі бойынша демалыста). 
Кадрлардың ауысуы: 3 мемлекеттік қызметші конкурс өткізу арқылы әкімшілік лауазымдарға тағайындалды: Бөлім басшысы, кәсіпкерлік, сауда және қызмет көрсету секторының меңгерушісі, кәсіпкерлік және туризм жөніндегі бас маман. Лауазымға тағайындалған мемлекеттік қызметшілер біліктілік талаптарына сай болды. 1 мемлекеттік қызметші қызметінен босатылды.
Бөлімде мүдделер қақтығысы анықталған жоқ.
Талданатын кезең ішінде бөлім қызметкерлерін көтермелеу жұмыс нәтижелері негізінде жүргізілді. Алынбаған тәртіптік жазасы бар қызметкерлерді көтермелеу болған жоқ. Қызметкерлерді көтермелеу мөлшері атқаратын лауазымына байланысты шамалы асып кетті. 
Тәртіптік практика мониторингін жүзеге асыру кезінде 1 мемлекеттік қызметші тәртіптік жауапкершілікке тартылғаны анықталды (сөгіс). Мемлекеттік қызметке кір келтіретін тәртіптік іс жасағаны үшін атқаратын қызметінен босатылған мемлекеттік қызметшілер жоқ. Мемлекеттік қызметшілерді әдеп кодексін (мемлекеттік қызметшілердің қызметтік әдеп қағидаларын) сақтамағаны үшін тәртіптік жауаптылыққа тарту фактілері жоқ, сондай-ақ электрондық үкімет порталы арқылы берілген мәліметтерге сәйкес бөлімнің мемлекеттік қызметшілері сыбайлас жемқорлық құқық бұзушылықтар жасағаны үшін жауапқа тартылған жоқ.
Мерзімінен бұрын алынған тәртіптік жазалар жоқ.
2.2. Мемлекеттік қызмет көрсету
Бөлім мемлекеттік қызмет көрсетпейді.
2.3. Рұқсат беру функцияларын іске асыру
Бөлім рұқсат беру функцияларын іске асырмайды.
2.4. Бақылау функцияларын іске асыру
Бөлім бақылау функцияларын іске асырмайды.
2.5. Басқа да мәселелер.
Талдау жүргізу кезінде Петропавл қаласы әкімдігінің 2020 жылғы 16 наурыздағы № 343 «Петропавл қаласы әкімдігінің кәсіпкерлік, ауыл шаруашылығы және ветеринария бөлімі» КММ «Петропавл қаласы әкімдігінің ветеринария бөлімі» КММ-не қосу жолымен қайта ұйымдастыру туралы» қаулысына сәйкес Мамлют тас жолы, 1К, жер учаскесінің ауданы 7,5 га мекенжайында орналасқан қатты тұрмыстық қалдықтардың консервацияланған полигоны теңгерімге берілгені анықталды.
Бұл нысан қатаң ветеринариялық-санитариялық бақылауда тұр, өйткені 1972 жылы 12 қазанда мал қорымында сібір жарасын жұқтырған жануардың мәйітінің қалдықтары жерленген. 	
«Ветеринария туралы» Қазақстан Республикасы Заңының 10 - бабының 1-тармағының 4-2) тармақшасына сәйкес «1. Облыстардың жергілікті атқарушы органдарының құзыретіне: 4-2) мал қорымдарын (биотермиялық шұңқырларды) салуды, реконструкциялауды ұйымдастыру және оларды күтіп-ұстауды қамтамасыз ету кіреді.
Сонымен қатар «Ветеринария туралы» Қазақстан Республикасы Заңының 11-бабының 4-тармағында «4. Облыстардың, республикалық маңызы бар қалалардың, астананың жергілікті атқарушы органдары мынадай функцияларды жүзеге асыру мақсатында Қазақстан Республикасының заңнамасында белгіленген тәртіппен мемлекеттік ветеринариялық ұйымдар құрады: құрылысын тиісті әкімшілік-аумақтық бірліктердің жергілікті атқарушы органдары ұйымдастырған мал қорымдарын (биотермиялық шұңқырларды), сою алаңдарын (ауыл шаруашылығы жануарларын сою алаңдарын) күтіп-ұстау».
Сонымен қатар, «Ветеринария туралы» Қазақстан Республикасы Заңының 10 - бабының 2-тармағының 20-8) тармақшасына сәйкес «2. Ауданның, облыстық маңызы бар қаланың жергілікті атқарушы органының құзыретіне: 20-8) мал қорымдары (биотермиялық шұңқырлар) туралы деректерді (мәліметтерді) облыстардың жергілікті атқарушы органдарына оларды мал қорымдарының (биотермиялық шұңқырлар) тізіліміне енгізу үшін ұсыну кіреді;».
Бұл ретте, 2026 жылғы 15 сәуір Солтүстік Қазақстан облысы әкімдігінің ветеринария басқармасы» КММ», 2026 жылғы 21 сәуірде «Қазақстан Республикасы ауыл шаруашылығы министрлігі ветеринариялық бақылау және қадағалау комитетінің Петропавл қалалық аумақтық инспекциясы» ММ қолданыстағы металл қоршауларды бетон конструкцияларына ауыстыру, сонымен қатар ветеринариялық-санитариялық талаптарға сәйкес объектіде көрсеткіштік тақтайшалар орнату қажеттілігі туралы хаттар жолдады.
Сыбайлас жемқорлық тәуекелі: Мал қорымына бюджет қаражатын бөлу және жұмсау заңсыз және негізсіз болып табылады, өйткені бөлімнің балансында көрсетілген функция сияқты мал қорымы бола алмайды, атап айтқанда: «Мал қорымдарын (биотермиялық шұңқырларды) салуды, реконструкциялауды ұйымдастыру және оларды күтіп-ұстауды қамтамасыз ету»  бөлімнің құзыретіне кірмейді. 
Ұсыныс: Солтүстік Қазақстан облысы әкімінің аппаратына, «Солтүстік Қазақстан облысы әкімдігінің ветеринария басқармасы» КММ-ге «Солтүстік Қазақстан облысы әкімдігінің ветеринария басқармасы» КММ-нің «Петропавл қаласының ветеринариялық станциясы» КММ-нің балансына қатты тұрмыстық қалдықтардың консервацияланған полигонын беру мәселесін қарау мүмкіндігі туралы мәселені қарастыру ұсынысымен хат жолдансын.
(ұсынысты іске асыру мерзімі: орындалды).
Осылайша, көрсетілген сыбайлас жемқорлық тәуекелін жою мақсатында Петропавл қаласының әкімі Солтүстік Қазақстан облысының әкімдігіне Мамлют тас жолы, 1К, 15-234-143-098 жер учаскесінің кадастрлық нөмірі мекенжайында орналасқан қатты тұрмыстық қалдықтардың консервацияланған полигонын «Солтүстік Қазақстан облысы әкімдігінің ветеринария басқармасы» КММ «Петропавл қаласының ветеринариялық станциясы» КММ балансына беру мәселесін қарау мүмкіндігі туралы 2026 жылғы 12 наурыздағы № 16.1.1.1-6/688-И қызметтік жазба жолдады. Жауап болмауына байланысты, бөлім 2026 жылғы 17 сәуірдегі шығыс № 16.10.1-22/215 «Солтүстік Қазақстан облысы әкімдігінің ветеринария басқармасы» КММ хат жолдады. «Солтүстік Қазақстан облысы әкімдігінің ветеринария басқармасы» КММ 2023 жылғы 2 қарашадағы жұмыс кеңесінің хаттамасымен аудандар мен қаланың ветеринариялық станцияларының балансынан ауыл шаруашылығы және ветеринария бөлімдерінің балансына сібір жарасы қабірлерін қабылдау жөніндегі жұмысты ұйымдастыру тапсырылғанын хабарлады. Бұдан басқа, Петропавл қаласының ветеринариялық станциясында аталған объектіні ұстауға бюджет қаражаты көзделмеген.
Сыбайлас жемқорлыққа қарсы іс-қимыл жөніндегі жұмысты ұйымдастыруды талдау кезінде мыналар анықталды.
«Сыбайлас жемқорлыққа қарсы іс-қимыл туралы» Қазақстан Республикасы Заңының 12-бабына сәйкес бөлімнің мемлекеттік қызметшілері сыбайлас жемқорлыққа қарсы шектеулер қабылдайды.  Бөлімнің мемлекеттік қызметшілерінің сыбайлас жемқорлыққа қарсы шектеулерді сақтамау фактілері анықталған жоқ.
Бөлімнің мемлекеттік қызметшілеріне қатысты жағымсыз материалдарды анықтау үшін бұқаралық ақпарат құралдарына мониторинг жүргізілді. Зерттелетін кезеңде бұқаралық ақпарат құралдарында бөлім қызметкерлерінің сыбайлас жемқорлық сипаттағы заңсыз әрекеттері туралы фактілер жоқ. Бөлімнің мемлекеттік қызметшілеріне қатысты жеке және заңды тұлғалардан шағымдар түскен жоқ.
Көрсетілген кезеңде қызметтік әдеп нормаларын бұзу, мемлекеттік қызметке кір келтіретін теріс қылықтар жасау фактілері анықталған жоқ.
Бөлімнің мемлекеттік қызметшілерінің сыбайлас жемқорлық құқық бұзушылықтар жасағаны үшін қылмыстық жауапкершілікке тарту фактілері болған жоқ.
	Бөлім қызметкерлерінің сыбайлас жемқорлыққа қарсы мәдениетін қалыптастыру мақсатында мынадай іс-шаралар көзделген: қолданыстағы және сыбайлас жемқорлыққа қарсы заңнаманың нормаларын, бөлімнің функционалдық қызметіне қатысты заңдарды, сондай-ақ дәрістер, семинарлар түріндегі іс-шараларды түсіндіру бойынша жалпыға бірдей құқықтық оқыту жүргізуді ұйымдастыру, бөлімнің қызметі туралы ақпаратты сайтта уақтылы орналастыруды қамтамасыз ету, сыбайлас жемқорлыққа қарсы бағыттағы айдарларды жаңарту; азаматтарды қабылдау қағидаларының мүлтіксіз сақталуын қамтамасыз ету; сыбайлас жемқорлыққа қарсы заңнаманың материалдары мен мәтіндерін жалпыға қолжетімді орындарға орналастыру; қабылдау уақыты, сенім телефоны туралы мәліметтерді көрсете отырып, ақпараттық стенділерді ресімдеу; бөлімнің мемлекеттік қызметшілерінің мемлекеттік қызмет туралы заңнамада көзделген шектеулерді сақтауын бақылауды ұйымдастыру, бөлімнің мемлекеттік қызметшілерінің декларацияларды уақтылы тапсыруы. 

